Parlament osutab 17. jaanuari 2008. aasta Lõuna-Kaukaasia resolutsioonis piirkonna keerulisele geopoliitilisele olukorrale ning "on seisukohal, et seetõttu on ülimalt tähtis, et Lõuna-Kaukaasiaga tehtav koostöö oleks kõrgeima prioriteediga, seda ka energiaga seotud küsimustes" (lõige 3). ELi poliitikat Euroopa naabruspoliitika raames Armeenia, Aserbaidžaani ja Gruusia suhtes toetatakse laialdaselt, kuid "läheb vaja rohkem stiimuleid, mis motiveeriksid Armeeniat, Aserbaidžaani ja Gruusiat  reformide teel edasi liikuma" (põhjendus C). EL peaks võtma julgeoleku ja stabiilsuse tagaja rolli (D). Lisaks tuleks välja töötada Lõuna-Kaukaasia piirkondlik strateegia (lõiked 4 ja 6) ning aktiivselt tuleks kaasata kodanikuühiskond (6, 21, 24 ja 50). Rõhutatakse, et tähtis on kaubanduspoliitika poliitilise stabiilsuse ja majandusliku arengu tagamise vahendina, mis viib vaesuse vähendamiseni (8).